51. schôdza NR SR - 8.deň - B. popoludní
Dátum: 2015-05-19
Poslanec: Šípošová, Janka (OĽANO)
Druh vystúpenia: Vystúpenie v rozprave

110. Ďakujem pekne, pani predsedajúca. Pozdravujem študentov na balkóne a prosím ich, aby nemali v paži ani naďalej. (Ruch v sále.) Snáď sa usadia. Dobre. Keď som 22. apríla pri rokovaní o kauze Váhostav apelovala na to, že treba zvoliť predsedu NKÚ a odstrániť tak aspoň jednu príčinu nedôvery a podozrievania... (Ruch v sále a prerušenie vystúpenia predsedajúcou.) Jurinová, Erika, podpredsedníčka NR SR 111. Prepáčte, pani poslankyňa. Prosím, kolegov, aby sa utíšili, aby dali možnosť v kľude vystúpiť svojej kolegyni. Šípošová, Janka, poslankyňa NR SR 112. Aj ja vás prosím. Zle sa to hovorí, no, fakt. Teda apelovala som na to, aby sme tu zvolili toho predsedu NKÚ, a že tak je možné odstrániť aspoň jednu z príčin nedôvery a podozrievania alebo podozrenia na to, že vládna moc cielene skrýva prešľapy a zahmlieva realitu. No, tak vtedy som si nemyslela, že reakcia bude taká rýchla a že za pár dní, ak nie za pár hodín pán predseda Pellegrini verejne oznámi v televízii, že vypíše voľbu predsedu NKÚ. Ak sa niekto bojí, tak nebojte sa, nie som taká domýšľavá, že by som si myslela, že to pán predseda urobil kvôli mne. Ale pravda je tiež, že som sa nenazdala, čo bude alebo čo nastane potom. Veľmi ma potešilo, že sme v opozícii bez veľkých cavikov a v nevídanej väčšine, že sme sa zjednotili na jednom kandidátovi. Nebudem tu zdržiavať úvahami o avizovanom a napokon nenavrhnutom kandidátovi SaS. Kvitujem postoj SaS, ktorá by mohla ako neuznaný poslanecký klub tancovať rituálne tance a oceňujem ich konštruktívny postoj a podporu spoločného kandidáta opozície. Rovnako nebudem vypočítavať a vyzdvihovať klady môjho - alebo aj môjho - kandidáta Maroša Žilinku. Okrem pseudoargumentu či protiargumentu, že jeho negatívnom je, že bol štátnym tajomník ministerstva vnútra v čase, keď tam bol ministrom Daniel Lipšic, nikde nezazneli žiadne výhrady voči nemu alebo jeho kvalifikovanosti na tento post. Nevyslovená, ale zrozumiteľná je výhrada či skôr obava, alebo očakávanie, že pokiaľ by sa Maroš Žilinka stal predsedom NKÚ, mohli by sa odhaliť veci, ktorých odhalenia sa niekto môže báť. A je mi ľúto, návrhy ďalších dvoch kandidátov vyzerajú tak a len tak, že sú presne na toto určené. Tak ako som nevypočítavala pozitíva kandidatúry pána Žilinku, nebudem vypočítať ani negatíva ostatných dvoch kandidátov. A myslím si, že vyťahovanie napríklad veku pána Mitríka, ale aj všelijakých iných argumentov slúži len na odpútanie pozornosti. Pán Frešo, vo svojich verejných vystúpeniach jednoznačne ste povedali, že nemáte žiadne výhrady voči pánovi Žilinkovi. Ja mám otázku, či máte výhrady voči nám 60 poslancom, či nám nedôverujete, podozrievate, myslíte si, že sme s naším kandidátom vedľa, alebo čo je vlastne vo veci. Vy ste hovorili a opakovane, že vy ste ponúkli, resp. vaša strana ponúkla najlepšieho možného kandidáta. Kto ešte okrem vás si myslí, že to je naozaj tak? Ja vôbec nechcem vyvolať to, aby ste to už neviem koľkýkrát opakovali, vaše argumenty, že si to myslíte, pretože bol primátor a bol tam a inde v dôležitých funkciách, ale prečo si myslíte, že práve vaše kritériá sú správne. A pri všetkej úcte, pán Frešo, mne je veľmi ľúto, lebo ja som naozaj váš verný volič v župných voľbách, ale naozaj to, čo sa deje vo vašej strane, nedáva extra základ pre nejakú ďalšiu dôveru. A to len tak na okraj. Ale ak pán Martvoň hovoril, že, ako veľmi dôležitý argument, že strana SDKÚ - DS mala trikrát premiéra, no tak to, už na to ani nemám na slov, na toto, lebo naozaj ho mala a naozaj je škoda, že sa deje to, čo sa deje. (Ruch v sále.) Čo sa týka Štefana Kuffu a jeho podielu na návrhu kandidátky Crkoňovej spolu s pánom poslancom Kvasničkom, ja som netušila, že pán poslanec Kvasnička tu dnes vystúpi. A to, čo som chcela, som sa ho opýtala vo faktickej poznámke a možno sa dozviem odpovede, na ktoré nemal čas mi odpovedať. Tak teda Štefana Kuffu som komentovať nechcela, pretože podľa mňa jeho vysvetlenia nemajú racionálny základ a jeho argumenty nemajú logiku. Ale veľmi sa ma dotklo, pán poslanec, čo ste tu povedali pred chvíľou, tá veta, že špina pláva dolu vodou. Pán poslanec Kuffa. Telefonuje či čo? Neviem. Chcela som sa opýtať na tú vetu, špina pláva dolu vodou. Čo vám dáva právo súdiť a urážať? Mňa sa to veľmi dotklo. Ak toto nie je pýcha, tak čo už potom to je? (Ruch v sále a prerušenie vystúpenia predsedajúcim.) Pellegrini, Peter, predseda NR SR 113. Pani poslankyňa, chcem sa spýtať, na ako dlho máte ešte vystúpenie, lebo je 17.00 hodín, nejaké organizačné pokyny keby sme riešili. Šípošová, Janka, poslankyňa NR SR 114. Možno, možno päť minút, možno... Pellegrini, Peter, predseda NR SR 115. Tak ja potom navrhujem, aby sme na chvíľočku prerušili, bude trvať krátko, nakoľko mám nejaké, nejaké návrhy. Vážené kolegyne, kolegovia, keďže stále prebieha veľmi dôležitá rozprava, navrhujem, aby sme teraz o 17.00 nehlasovali o ničom. Je všeobecný súhlas? (Súhlasná i nesúhlasná reakcia pléna.) Ďakujem pekne. (Reakcie z pléna.) Dobre, dávam návrh, aby sme dnes o 17.00 nehlasovali. Prosím, prezentujme sa a hlasujme o mojom návrhu. (Hlasovanie.) Prítomných 130 poslancov, za hlasovalo 92, proti bolo 18. zdržalo sa 15, nehlasovali 5. Tento návrh sme schválili. A zároveň dávam návrh, aby sme dnes rokovali až do vyčerpania všetkých ústnych alebo písomných prihlášok s tým, že hlasovať, samozrejme, budeme až zajtra o 11.00 hod. o všetkých prerokovaných bodoch vrátane tajnej voľby predsedu NKÚ. Je všeobecný súhlas? (Nesúhlasná reakcia z pléna.) Nie je. Prosím, prezentujme sa a hlasujme o tom, že dnes budeme rokovať až do prerokovania všetkých vystúpení ústne alebo písomne prihlásených k tomuto bodu. (Hlasovanie.) Prítomných 136 poslancov, za hlasovalo 82, proti boli 49, zdržali sa 2, nehlasovali 3. Tento návrh sme schválili. Môžeme teda, pani poslankyňa, pokračovať vo vašom vystúpení v rámci bodu návrh na voľbu predsedu Najvyššieho kontrolného úradu Slovenskej republiky. Ďakujem pekne. (Reakcie z pléna a ruch v sále.) Šípošová, Janka, poslankyňa NR SR 116. Môžem dokončiť, pán poslanec? (Prerušenie vystúpenia predsedajúcim.) Pellegrini, Peter, predseda NR SR 117. Prepáčte, pani poslankyňa, kolegovia sa ešte dožadujú s procedurálnymi návrhmi. Pán poslanec Matovič, nech sa páči.